Ministers: ‘OB onredelik’Thuli Madonsela. Foto: Werner Beukes/SAPA Jeff Radebe, minister van justisie, het Saterdag tydens ŉ mediakonferensie in Pretoria gesê vier werkdae was nie genoeg vir die ministers om die verslag van 357 bladsye te analiseer nie. “Deur ons die geleentheid te gun om op die voorlopige verslag kommentaar te lewer voor dit aan ander partye beskikbaar gestel word, het die openbare beskermer die regsplig op haar erken om te verseker dat die voorlopige verslag nie nasionale veiligheid en die veiligheid van die president in gedrang bring nie.” Hy sê Madonsela het die verslag op 1 November aan die ministers oorhandig en hulle tot 6 November gegee om kommentaar te lewer. Hy sê nadat die regering probeer uitstel kry het om die verslag beter te bestudeer en dit geweier is, het hulle geen ander keuse gehad as om die hof te nader nie. “Die openbare beskermer het volgens ons onredelik opgetree deur te weier om ons die geleentheid te gee om behoorlik die verslag te bestudeer soos deur die openbare beskermer versoek.” Radebe en die ander ministers in die veiligheidsgroepering het egter ontken dat daar enige pogings is om Madonsela te intimideer of om te keer dat die verslag bekendgestel word.